送滕玉霄張元樸管押地理書入都
作者：方回
朝代：宋

paragraphs: 滕侯酒酣宇宙窄，長嘯詩成鬼神泣。
謫仙後身今李白，一錦宮袍猶未得。
張侯乃翁官鼎軸，芸香家藏百萬牘。
朝窗夜檠吟不足，政須天下書遍讀。
四海萬國天一家，東盡蟠木西流沙。
貢珍未貴貴圖籍，卉服颶風窮島涯。
玉堂衆雋修國史，搜書北方遣名士。
若欲講知南地理，亦合南州起才子。
所以滕侯暨張侯，聯翩同作中原遊。
夜靜長虹貫明月，春風穩送江天舟。
張侯富貴素所有，相門會見魯拜後。
滕侯遭遇夫豈偶，飄然掉臂奮空手。
金匱石室紬瑶編，大書特書筆如椽。
成就堯典禹貢篇，不數班固司馬遷。